Zlatý fond SME

Klasické diela nielen slovenskej literatúry na

zlatyfond.sme.sk

Neznámy

Július Barč-Ivan

Copyright © 2025 Petit Press

Copyright ePub version © 2025 iAdverti

Copyright © 2025 Zlatý fond denníka SME

All rights reserved.

Ďakujeme digitalizátorom: Viera Studeničová, Henrieta Lorincová, Tibor Várnagy

Tento súbor podlieha licencii \'Creative Commons Attribution-NonCommercial-NoDerivs 2.5 License\'. Viac informácií na

http://zlatyfond.sme.sk/dokument/autorske-prava/

ISBN-978-80-559-1175-5

￼

Pôvodná publikácia

Július Barč-Ivan. Neznámy. SND. Bratislava 1994. 91 s.

Bibliografické poznámky

Július Barč-Ivan: Neznámy

Slovenské národné divadlo

1994

Osoby

MEŠŤANOSTA

ŠĽACHTIC ORLANDO

MAGISTER LEONARD

LENIUS

SERVITIUS

FERRO

ROCCO

STRÁŽ

1. dejstvo

Mohutná sieň radcov na radnici neznámeho mesta. Zo siene sú východy do mešťanostovho bytu, na chodbu radnice, kde stojí stráž, na balkón a do vedľajšej siene. Jediné zariadenie: vhodne umiestený podlhovastý stôl a stoličky. Ide o dávnu minulosť, ale neudáva sa storočie, v ktorom sa hra odohráva.

1. obraz

Mešťanosta a Radcovia bez Orlanda

MEŠŤANOSTA: Otváram mimoriadne zasadnutie rady nášho staroslávneho mesta. Doteraz neprišli šľachtic Orlando, ktorého posol nenašiel doma, a mešťan Averdo. Rokovať aj vyniesť rozhodnutie môžeme však i v neprítomnosti týchto pánov. Začneme teda, ak magister Leonard nemá iný názor. Zasadnutie totiž bolo zvolané na jeho žiadosť.

LENIUS: Magister si možno myslí, že sme sa na včerajšom zasadnutí dosť nezabávali.

ROCCO: Jaj, včera to bolo ohromné. Však, páni? (Smeje sa.)

LENIUS: Tak sa mi zdá, že aj dnes sa máme na čo tešiť.

MEŠŤANOSTA: Ak ide zasa o váš včerajší návrh, magister, mohli by sme pristúpiť k rokovaniu.

LENIUS: Ale včera boli jeho najostrejšími odporcami práve neprítomní páni.

ROCCO: Najmä Orlando. Priam zúril.

FERRO: Ctihodní páni, nie je ponižujúce, že zasadnutia rady sa zvolávajú len preto, lebo stráže si nevedia poradiť so žobrákom? Kde, v ktorom meste našej krajiny by ctihodní radcovia rokovali tak trpezlivo o tulákovi, ktorý sa opovážil vstúpiť na pôdu mesta? Treba s ním naložiť podľa práva a spravodlivosti, ako sa povedalo včera.

LENIUS: Gratulujem. Máte dobrú pamäť, Ferro.

ROCCO: Je mladý. Ešte mu slúži.

MEŠŤANOSTA: I ja si dobre pamätám včerajšie slová šľachtica Orlanda. A predsa som nemohol odmietnuť žiadosť magistra Leonarda zvolať nové zasadnutie.

LENIUS: Prečo tak ochotne?

MEŠŤANOSTA: Nemyslím, že by som bol povinný odpovedať na takú otázku, pán radca Lenius.

LENIUS: Zaujímavé. Máme si vaše počínanie vysvetliť tak, že dnes už aj vy stojíte za návrhom magistra?

MEŠŤANOSTA: To nie je pravda.

LENIUS: Dokážte to. Rozpustite zasadnutie.

ROCCO: Výborne, poďme domov! Čo nás po žobrákoch.

LENIUS: Rada rozhodla už včera — magistrov návrh zamietla. A rozhodnutia rady boli vždy pre každého sväté.

MEŠŤANOSTA: Dal som slovo magistrovi a dodržím ho. Budeme rokovať.

LENIUS: To nie je ani vysvetlenie, ani výhovorka. Páni, poďme naozaj domov!

(Ticho.)

Koniec ukážky